Dɔmkumaa wɔwɔ mbrahyɛbaguafie agye akwantsempɔn do tuol ne ngyegyee a aban resan dze aba wɔ afe 2023 mu no ato mu. Afe 2022 mu na aban nam asoɛe a wɔhwɛ ɔman no ne sikasɛm do a Owura Ofori Atta da hɔn ano no dze too gua dɛ, tuol a wɔgye wɔ hɛn akwantsempɔn do no, wontwa mu na no dɛm ntsi, wogyaa tuol yi gyegye. Afe 2023 sikasɛm ho nhyehyɛɛ a soɛfo a ɔhwɛ sikasɛm do dze too gua wɔ mbrahyɛbeguafie no kyerɛɛ dɛ, aban resan dze akwantsempɔn do tuol ngyegyee no aba bio. Iyi na dɔmkumaa wɔwɔ mbrahyɛbaguafie akyerɛ dɛ, wɔgye tum paa dɛ aban resan dze tuol a nna wɔgyegye no wɔ akwantsempɔn do no resan aba bio.
Owura Ofori Atta dze too gua dɛ, akwantsempɔn do tuol a wɔdze resan aba bio no ka akwan horow a aban no botum afa do dze enya sika. Ber a anokɔnkɔn gudo rokɔ do Wukuda, Ɔbrɛfɛw 30, 2022 mu wɔ mbrahyɛbaguafie fa bɔgɛtse a Ofori Atta dze too gua no ho no, ɔkasamaafo dze ma dɔmkumaa wɔ akwantsempɔn nsɛm do, Governs Kwame Agbodza, kasaa faa mpontu a ɔtse dɛm yi ho na ɔkaa dɛ ɔmanpanyim tsie dɔm kumaa bi kyɛn dodow na ɔmaa wotwaa tuol ne ngyegye no mu. Ne nsɛm nye dɛ,”Yɛgye egyinasi a soɛefo a ɔhwɛ akwantsempɔm nsɛm do dze ato gua dɛ ɔresan dze tuol ngyegyee no aba bio no to mu. Yɛmmfa nhoɔhoa hɛn ho dɛ yɛbɛka dɛ yedzikan kae”. Mbrahyɛbaguafie kasamaafo, nna nkyɛ ho nnhia dɛ dɔmkɛse mu mba bɛtseatsea mu dɛ wɔbɛyɛ osiandɛ wɔdze e-levy aba….Ndɛ, wɔasan dze mbra aba dɛ, wɔreasn dze akwantsempɔm do toul ne ngyegyee no aba bio mbom wɔrobɔ hɔn nkaa dɛ, wɔmbɔ mbɔdzen mfa tuol sika no nkotsee nyɛ nsiesie wɔ akwan do na sɛ annyɛ dɛm a wɔrenntaa hɔn ekyir dɛ mbrɛ wɔaka no”.
Wɔkyerɛɛ dɛ, aber a wotwaa tuol ne ngyegyee mu no, dɔmkuma a wɔwɔ mbrahyɛbaguafie hun dɛ dɛm egyinasi yi yɛ ɔhaw kɛse ma ɔman no na ɔbɛma sikasɛm akɔ famu dze ama asoɛe a wɔhwɛ akwantsempɔn nsɛm do. Iyi mu no, Mubarak Mohammed, (Minority Chief Whip) kyerɛɛ dɛ, ɔman no bɔhwer ɔpepepe esia (6 million) ɔnam dɛm egyinasi yi ntsi. Annso hɔ ara, Lord Mensah a no so akwadar wɔ nkontaabu ho na ɔyɛ kyerɛkyerɛnyi wɔ esuapɔn a ɔwɔ Nkran Mantɔw (University of Ghana, Legon) no mu so kyerɛɛ dɛ, wɔmfa sombo mbɔ nyimpa a osi dɛm gyinae no osiandɛ iyi benya nsunsuando anaa ɔhaw wɔ Ghana hɛn sikasɛm do.
Ebɔw Bosoom wɔ afe 2022 mu ber a soɛfo a ɔhwɛ akwantsempɔn nsɛm do, Kwesi Amoako Ataa kopue mu wɔ mbrahyɛbaguafie no, ɔanngye annto mu dɛ ber a wogyaa akwantsempɔn do tuol gyegye no, asoɛ no enya sikasɛm ho haw anaa ɔahwer sika botsen biara. Soɛfo a ɔhwɛ sikasɛm do dze nsɛm ahorow pii na akɔto mbrahyɛbaguafie a ɔrotweɔn dɛ wɔbɛgye ato mu a akwantsempɔn do tuol ne ngyegyee a aban resan dze aba bio no ho nsɛm ka ho bi.
